Mestna občina Ptuj

Občinski svetnik \_\_\_\_\_\_\_\_\_\_\_\_

E: ­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_

Številka: 090-129/2020/2

Datum: 21. 12. 2020

**Zadeva: Pridobivanje informacij o poslovanju pravnih oseb javnega prava na ravni**

 **občine po poslovniku mestnega sveta in po Zakonu o dostopu do informacij**

 **javnega značaja – mnenje ministrstva**

Zveza: vaše zaprosilo z dne 15. 12. 2020

**Spoštovani,**

Ministrstvu za javno upravo ste dne 15. 12. 2020 posredovali dopis glede dolžnosti pravnih oseb javnega prava/sektorja na ravni občine za posredovanje informacij javnega značaja. Nekatere pravne osebe so vam namreč zavrnile posredovanje informacij javnega značaja z obrazložitvijo, da tovrstno zbiranje podatkov stane in, da lahko tovrstni podatki ogrozijo njihovo poslovanje oziroma obstoj. Menite, da ste do podatkov upravičeni kot član občinskega sveta na podlagi poslovnika mestnega sveta MO Ptuj. Predvsem vas zanima, ali so javni zavodi in pravne osebe katerih ustanoviteljica ali soustanoviteljica je Mestna občina Ptuj dolžni posredovati podatke o voznem parku (leto nabave, amortizacija, trenutna vrednost...), izplačane kilometrine za službene poti v Sloveniji in tujini, izplačila po študentskih napotnicah, izplačila povečanega obsega dela, izplačila nadur, izplačila dnevnic, število podjemnih pogodb, ipd..

Ministrstvo za javno upravo kot resorno pristojno ministrstvo za sistemsko urejanje področja lokalne samouprave in informacij javnega značaja, vam v nadaljevanju posreduje neobvezno pravno mnenje.

**Dostop do podatkov na podlagi statusa člana občinskega sveta**

Naloge občinskega sveta opredeljuje Zakon o lokalni samoupravi (v nadaljnjem besedilu: ZLS). Občinski svet je najvišji organ odločanja o vseh zadevah v okviru pravic in dolžnosti občine. Nimajo pa občinski svet oziroma njegovi člani operativno izvršilnih nalog, saj te izvaja župan občine in občinska uprava.[[1]](#footnote-1) Občinski svet nadzoruje delo župana, podžupana in občinske uprave glede izvrševanja odločitev občinskega sveta. Nadzor nad porabo proračunskih sredstev izvaja posredno skozi obravnavo in sprejem proračuna in zaključnega računa občinskega proračuna. Za nadzor nad porabo proračunskih sredstev je zakon določil poseben organ občine, nadzorni odbor.[[2]](#footnote-2) Gre za najvišji organ nadzora javne porabe v občini. V okviru svoje pristojnosti nadzorni odbor:

* opravlja nadzor nad ravnanjem s premoženjem občine;
* nadzoruje namenskost in smotrnost porabe proračunskih sredstev;
* nadzoruje finančno poslovanje uporabnikov proračunskih sredstev.

Nadzorni odbor občine tako lahko nadzoruje ravnanje s premoženjem občine in namenskostjo in smotrnostjo porabe proračunskih sredstev ter finančno poslovanje uporabnikov proračunskih sredstev, **tudi poslovanje javnih zavodov, javnih podjetij in ostalih pravnih oseb, katerih ustanoviteljica oziroma soustanoviteljica je občina.**

Nadzorni odbor ima pri pridobivanju podatkov od drugih oseb javnega prava in organov določene omejitve. Tako lahko npr. Nadzorni odbor vpogleda v notranjo organizacijo ali npr. v postopek javnega natečaja za prosto uradniško delovno mesto, ne more pa preverjati pogoje ali je določena oseba, ki je bila na javnem natečaju izbrana le-te izpolnjevala. Nadzorni odbor tudi nima pravice npr. pregledovati izplačil plač javnih uslužbencev oziroma vpogledati v personalne mape, saj tak vpogled ni skladen z namenom nadzora nadzornega odbora, kakor ga določa ZLS. Tako stališče je v podobnem primeru zavzel tudi Informacijski pooblaščenec: »Podatki o plačah javnih uslužbencev so javni v obsegu, kot ga določa Zakon o sistemu plač v javnem sektorju v nadaljnjem besedilu: ZSPJS)[[3]](#footnote-3), zahteva nadzornega odbora pa lahko ta obseg presega. Zato je dolžan obseg podatkov, do katerih je upravičen nadzorni odbor v konkretnem primeru, oceniti upravljalec sam. Pri tem Informacijski pooblaščenec poudarja, da se je treba pri presoji obsega podatkov, ki omogočajo učinkovit nadzor nad porabo javnih sredstev, omejiti le na tiste osebne podatke, ki so ustrezni in po obsegu primerni glede na namene, zaradi katerih se obdelujejo (3. člen Zakona o varstvu osebnih podatkov[[4]](#footnote-4)).«.[[5]](#footnote-5)

Občinska uprava oziroma župan kot njen predstojnik in kot upravljalec podatkov o zaposlenih v javnih zavodih ima pravico, da obseg podatkov, ki bodo dostopni članu občinskega sveta, omeji. Nadzorni odbor in občinski svet nimata pristojnosti opravljati nadzora nad izvajanjem predpisov, glede katerih je določena pristojnost npr. inšpektorjev za sistem javnih uslužbencev. Inšpektorat za sistem javnih uslužbencev je namreč tudi zakonsko pooblaščen za pridobitev in uporabo osebnih in drugih podatkov iz uradnih evidenc in drugih zbirk podatkov, ki so potrebni za izvedbo inšpekcijskega nadzora, takšnih pooblastil pa nadzorni odbor nima.

**Na podlagi navedenega občinski svetnik lahko zahteva informacije, ki jih potrebuje v zvezi s svojim delom in se nanašajo na nadzor nad izvrševanjem odločitev občinskega sveta**. Vendar je v konkretnem primeru treba za vsakega od zahtevanih dokumentov posebej oceniti, ali gre res za vsebino, ki se nanaša na izvrševanje funkcije člana občinskega sveta ali ne, ter ali za kakovostno odločanje člana občinskega sveta zadostuje ustno ali pisno pojasnilo župana oziroma občinske uprave ali pa je zanj nujno potrebna tudi zahtevana dokumentacija. Člani občinskega sveta lahko postavljajo vprašanja županu in občinski upravi ter zahtevajo informacije o delu občinske uprave in župana ter javnih zavodovi n javnih podjetij. Župan je kot predstojnik občinske uprave dolžan odgovoriti na vprašanje svetnikov in jim posredovati zahtevane informacije. Če član občinskega sveta to posebej zahteva, se mu mora na vprašanje odgovoriti v pisni obliki. **Član občinskega sveta torej informacije o poslovanju občinske uprave, javnih zavodov in javnih podjetij, katerih ustanoviteljica je občina, pridobiva od župana in občinske uprave.**

Član občinskega sveta ima načeloma priviligiran položaj za pridobitev dokumentov od občine, zato je to možnost treba ločiti od splošne možnosti kogarkoli za pridobitev informacij javnega značaja. Torej je za pridobivanje podatkov, ki jih pri opravljanju svojega dela potrebuje občinski svetnik lahko podlaga ZLS, lahko pa tudi Zakon o dostopu do informacij javnega značaja (ZDIJZ)[[6]](#footnote-6), ki je namenjen vsakomur.

**Dostop do podatkov na podlagi Zakona o dostopu informacij javnega značaja**

ZDIJZ ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi). Organi občine in s tem zavezanci po ZDIJZ so naslednji: občinski svet, župan in nadzorni odbor (28. čl. ZLS). Prav tako ZDIJZ ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo gospodarske družbe in druge pravne osebe zasebnega prava pod neposrednim ali posrednim prevladujočim vplivom, posamično ali skupaj, Republike Slovenije, samoupravnih lokalnih skupnosti in drugih oseb javnega prava (v nadaljnjem besedilu: poslovni subjekti pod prevladujočim vplivom oseb javnega prava).

Prevladujoč vpliv iz prejšnjega odstavka je zagotovljen, kadar Republika Slovenija, samoupravne lokalne skupnosti ali druge osebe javnega prava, posamično ali skupaj:

* v gospodarski družbi, neposredno ali posredno prek druge gospodarske družbe ali druge pravne osebe zasebnega prava, lahko izvajajo prevladujoč vpliv na podlagi večinskega deleža vpisanega kapitala ali imajo pravico nadzora večine ali lahko imenujejo več kot polovico članov poslovodnega ali nadzornega organa, ali
* v drugi pravni osebi zasebnega prava, ki ni gospodarska družba, neposredno ali posredno prek druge gospodarske družbe ali druge pravne osebe zasebnega prava, nastopajo kot ustanovitelji.[[7]](#footnote-7)

Zakon torej loči **dve vrsti zavezancev**– organe in poslovne subjekte pod prevladujočim vplivom oseb javnega prava. Za **organe**zakon določa, da je informacija javnega značaja vsak dokument, s katerim ta razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. **Pri poslovnih subjektih pod prevladujočim vplivom oseb javnega prava so informacije javnega značaja le tiste informacije, ki so določene z zakonom. To so informacije o porabi javnih sredstev (o vrsti posla, pogodbenem partnerju, vrednosti pogodbe in trajanju posla), o opravljanju javne funkcije in delovnem razmerju javnega uslužbenca ter podatki, vezani na varstvo okolja – o emisijah, odpadkih, nevarnih snoveh in podobno. Poslovni subjekti pod prevladujočim vplivom javnega prava morajo npr. na svojih spletnih straneh objavljati podatke o plačah, odpravninah in drugih bonitetah članov uprav in nadzornih svetov ter osnovne podatke iz donatorskih, svetovalnih, sponzorskih in avtorskih pogodb.**

Kdo so zavezanci za posredovanje informacij javnega značaja, je mogoče preprosto preveriti v [Registru zavezancev za informacije javnega značaja (RZIJZ)](https://www.ajpes.si/Registri/Drugi_registri/Zavezanci_za_informacije_javnega_znacaja/Splosno),[[8]](#footnote-8) ki ga vodi Agencija Republike Slovenije za javnopravne evidence in storitve (**Ajpes)**. Register na enem mestu zagotavlja pregled nad vsemi poslovnimi subjekti, ki so porabniki javnih sredstev (državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb) oziroma poslujejo s sredstvi v lasti države in občin (gospodarske družbe in druge pravne osebe zasebnega prava pod prevladujočim vplivom države, občin ali drugih oseb javnega prava).

Dostop do informacije javnega značaja pa ni brez omejitev. ZDIJZ v prvem odstavku 6. člena navaja **enajst primerov, v katerih lahko organ prosilcu zavrne zahtevo.**Taki primeri so med drugimi, če prosilec zahteva podatek, ki ga zakon opredeljuje kot tajen; če prosilec zahteva podatek, ki je opredeljen kot poslovna skrivnost v skladu z zakonom, ki ureja gospodarske družbe; če prosilec zahteva osebni podatek, ki ga ščiti predpis o varstvu osebnih podatkov, ali če bi razkritje podatka škodovalo izvajanju sodnega ali upravnega postopka. Pri tem pa gre opozoriti še na tretji odstavek istega člena ZDIJZ, ki določa, da se ne glede na določbe prvega odstavka, dostop do zahtevane informacije dovoli: če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače; če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.

Glede podatkov o plači posameznika poudarjamo, da ta predstavlja njegov osebni podatek in ga sme delodajalec v skladu s 6. členom Splošne uredbe o varstvu podatkov (GDPR)[[9]](#footnote-9), ki določa, da se osebni podatki lahko obdelujejo tudi na podlagi osebne privolitve posameznika, načeloma sporočiti katerikoli tretji osebi. Vendar pa je pri obdelavi osebnih podatkov treba upoštevati tudi področno zakonodajo. Tako so npr. plače (bruto znesek) v javnem sektorju v skladu z 38. členom ZSPJS javne, v zasebnem sektorju pa plača zaposlenih lahko predstavljajo poslovno skrivnost podjetja.

Organ, pristojen za javna plačila, na podlagi ZDIJZ, posreduje v svetovni splet informacije javnega značaja o transakcijah, opravljenih s strani posrednih ali neposrednih proračunskih uporabnikov in registriranih zavezancev iz prvega odstavka tega člena, z izjemo transakcij v dobro ali breme podračunov, namenjenih za plačevanje in razporejanje davkov, prispevkov in drugih obveznih dajatev, in sicer:

* datum transakcije;
* znesek in valuta transakcije;
* račun, naziv ali firma in sedež prejemnika v dobro, razen če je prejemnik fizična oseba;
* če je iz kode namena razvidno, da se izplačilo nanaša na donatorske, sponzorske, svetovalne in druge avtorske ali druge intelektualne storitve in je prejemnik fizična oseba, se objavijo podatki iz plačilne transakcije, ki se nahajajo v polju naziv in kraj prebivanja prejemnika;
* namen plačila.[[10]](#footnote-10)

Tako lahko npr. stranka pridobi podatke o transakcijah v breme javne ustanove na spletni strani Uprave Republike Slovenije za javna plačila (UJP) preko brezplačne spletne aplikacije TZIJZ (Transakcije Zavezancev Informacij Javnega Značaja), ki omogoča iskanje podatkov po datumu transakcije, po nazivu in davčni številki registriranega zavezanca ter izvoz in tisk podatkov.Na podlagi zahteve za dostop do informacij javnega značaja so prosilcem zgoraj navedeni podatki o transakcijah (UJP), ki predstavljajo javno dostopne informacije javnega značaja, dostopni tudi pri zavezancih po ZDIJZ.[[11]](#footnote-11)

Vsak organ **je dolžan** posredovati **v svetovni splet** informacije javnega značaja, ki obsega**dokumentacijo na področju javnih naročil ter javnih razpisov za dodelitev sredstev, subvencij, posojil in drugih oblik sofinanciranj iz državnega ali občinskih proračunov**.[[12]](#footnote-12)Prav tako mora organ na podlagi Uredbe o posredovanju in ponovni uporabi informacij javnega[[13]](#footnote-13) značaja **v svetovni splet** posredovati podatke o višini in prejemnikih subvencij, posojil in drugih podobnih oblik pomoči iz javnih sredstev, **razen subvencij za bivanje študentov, izplačil posameznikom na področjih štipendiranja, zaposlovanja, družine, pokojninskega in zdravstvenega zavarovanja ter socialnih zadev.**

Načelo prostega dostopa določa, da so informacije javnega značaja prosto dostopne pravnim ali fizičnim osebam (v nadaljnjem besedilu: prosilci). Vsak prosilec ima na svojo zahtevo pravico pridobiti od organa informacijo javnega značaja tako, da jo pridobi na vpogled, ali da pridobi njen prepis, fotokopijo, ali njen elektronski zapis. Organ mora v čim večji meri zagotavljati informacije javnega značaja v elektronski obliki, vendar ni dolžan za potrebe ponovne uporabe informacij javnega značaja zagotavljati pretvorbe iz ene oblike v drugo ali zagotoviti izvlečkov iz dokumentov, kadar bi to pomenilo nesorazmeren napor izven preprostega postopka ter tudi ne nadaljevati z ustvarjanjem določenih informacij samo zaradi ponovne uporabe s strani drugih organov ali drugih oseb. **Organ lahko prosilcu izjemoma zavrne dostop do zahtevane informacije, če prosilec z eno ali več funkcionalno povezanimi zahtevami očitno zlorabi pravico dostopa do informacij javnega značaja po ZDIJZ oziroma je očitno, da so zahteva ali zahteve šikanoznega značaja.[[14]](#footnote-14)**

Pravica do dostopa do informacij javnega značaja je zapisana v 2. odstavku 39. člena Ustave Republike Slovenije[[15]](#footnote-15), ki določa, da ima vsakdo pravico dobiti informacije javnega značaja, za katero ima v zakonu utemeljen pravni interes, razen v primerih, ki jih določa zakon. Izjem ni mogoče širiti preko taksativno naštetih izjem v 6. členu ZDIJZ. **Torej veliko/enormno število dokumentov, ki bi jih bilo potrebno prosilcu izročiti oziroma mu omogočiti vpogled, kar bi pripeljalo do resne motnje v poslovanju organa, samo po sebi še ne more biti razlog, da se stranka v njeni pravici omeji.** Po sodni praksi gre za zlorabo pravice takrat, ko subjekt prestopi meje pravno zavarovanega upravičenja tako, da s tem ogroža oziroma posega v pravico drugega. Pravice namreč ni dopustno izvrševati v nasprotju z njenim ciljem oziroma namenom. To je predvsem v primeru, ko namen tožeče stranke namreč ne bi bil le dostop do informacij, da bi lahko izvrševala demokratično in nadzorno funkcijo pravice dostopa do informacij javnega značaja pač pa bi s svojim načinom vlaganja zahtev organ prekomerno zasipala z delom, kar bi predstavljalo oviro za učinkovito delo organa ne samo na področju dostopa do informacij javnega značaja, temveč na vseh njegovih delovnih področjih. Uresničevanje pravice dostopa do informacij javnega značaja namreč stremi k pospeševanju učinkovitosti javnega sektorja.[[16]](#footnote-16)

Vsakdo, ki meni, da so bile storjene konkretne nepravilnosti/nezakonitosti pri vodenju posameznega upravnega postopka oziroma pri upravljanju z dokumentarnim gradivom lahko o tem obvesti upravno inšpekcijo pri Ministrstvu za javno upravo, ki je pristojna za nadzor nad izvajanjem Uredbe[[17]](#footnote-17) in ZDIJZ[[18]](#footnote-18). V kolikor pa je organ/zavezanec z odločbo zavrnil dostop do informacij javnega značaja, ima prosilec pravico do pritožbe, ki jo posreduje na Informacijskega pooblaščenca, ki o pritožbi dokončno odloči.

Na koncu poudarjamo, da v konkretnih upravnih zadevah določbe predpisov razlagajo upravni organi in sodišča, ki o zadevah samostojno odločajo. Ministrstvo lahko posreduje le »neobvezno in nezavezujoče« pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

Lep pozdrav,

Pripravil: Natalija Drnovšek

Ciril Repnik vodja službe po pooblastilu ministra

sekretar

Poslati na E- naslov:

- naslovniku: \_\_\_\_\_\_\_\_\_\_\_\_\_\_\_\_\_\_

1. Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO in 11/18

 – ZSPDSLS-1; 29. člen. [↑](#footnote-ref-1)
2. 28. in 32. člen ZLS. [↑](#footnote-ref-2)
3. Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a,

 [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in

 [84/18](http://www.uradni-list.si/1/objava.jsp?sop=2018-01-4122). [↑](#footnote-ref-3)
4. Uradni list RS, št. [94/07](http://www.uradni-list.si/1/objava.jsp?sop=2007-01-4690) – uradno prečiščeno besedilo. [↑](#footnote-ref-4)
5. Stališče Informacijskega pooblaščenca RS št. 0712-1/2018/1036 z dne 26. 4. 2018. [↑](#footnote-ref-5)
6. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) –ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-6)
7. 1. in 1.a člen ZDIJZ. [↑](#footnote-ref-7)
8. Register zavezancev za informacije javnega značaja(RZIJZ):

 https://www.ajpes.si/Registri/Drugi\_registri/Zavezanci\_za\_informacije\_javnega\_znacaja/Splosno. [↑](#footnote-ref-8)
9. Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi

 osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o

 varstvu podatkov), UL L 119, 04.05.2016, str. 1-88, in Popravek Uredbe (EU) 2016/679 Evropskega parlamenta in

 Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih

 podatkov ter o razveljavitvi Direktive 95/46/ES (Splošna uredba o varstvu podatkov) ( UL L 119, 4.5.2016), UL L 127,

 23.05.2018, str.

 2-13. [↑](#footnote-ref-9)
10. Četrti odstavek 10.a člena ZDIJZ. [↑](#footnote-ref-10)
11. Deveti odstavek 10.a člena ZDIJZ. [↑](#footnote-ref-11)
12. 10. člen ZDIJZ. [↑](#footnote-ref-12)
13. 9. člen Uredbe. [↑](#footnote-ref-13)
14. 5. člen ZDIJZ. [↑](#footnote-ref-14)
15. Uradni list RS, št. [33/91-I](http://www.uradni-list.si/1/objava.jsp?sop=1991-01-1409), [42/97](http://www.uradni-list.si/1/objava.jsp?sop=1997-01-2341) – UZS68, [66/00](http://www.uradni-list.si/1/objava.jsp?sop=2000-01-3052) – UZ80, [24/03](http://www.uradni-list.si/1/objava.jsp?sop=2003-01-0899) – UZ3a, 47, 68, [69/04](http://www.uradni-list.si/1/objava.jsp?sop=2004-01-3088) – UZ14, [69/04](http://www.uradni-list.si/1/objava.jsp?sop=2004-01-3090) – UZ43, [69/04](http://www.uradni-list.si/1/objava.jsp?sop=2004-01-3092)

 – UZ50, [68/06](http://www.uradni-list.si/1/objava.jsp?sop=2006-01-2951) – UZ121,140,143, [47/13](http://www.uradni-list.si/1/objava.jsp?sop=2013-01-1777) – UZ148, [47/13](http://www.uradni-list.si/1/objava.jsp?sop=2013-01-1779) – UZ90,97,99 in [75/16](http://www.uradni-list.si/1/objava.jsp?sop=2016-01-3208) – UZ70a. [↑](#footnote-ref-15)
16. Sodba Upravnega sodišča RS, št. III U 240/2012-15 z dne 7. 11. 2013. [↑](#footnote-ref-16)
17. 116. člen Uredbe. [↑](#footnote-ref-17)
18. 32. člen ZDIJZ. [↑](#footnote-ref-18)